Urang Ngalum

**Urang Ngalum** adolah kalompok etnis nan mandiami Pulau Papua bagian tangah, Provinsi Papua, Indonesia, tamasuak juo di sabagian provinsi dari negara Papua Nugini. Di Provinsi Papua tasabuik, urang Ngalum tingga atau bamukim di Kabupaten Pagunuangan Bintang, samantaro untuak di bagian Papua Nugini, urang iko tingga di Provinsi Sandaun dan Provinsi Barat. Dalam sensus penduduk, urang Ngalum di Indonesia dimasuakan kadalam kategori "Suku Asal Papua".

## Sijarah
Kato Ngalum adolah panyabutan tahadok kalompok masyarakaik nan tingga di lereng Puncak Mandala hinggo ka arah timur sampai di Distrik Telefomin di Papua Nugini. Istilah lain nan digunoan dek antropologis adolah "Ok" nan aratinyo aia dalam bahaso Ngalum. Hal iko karano masyarakaik Ngalum salalu tingga di tampek nan dakek jo mato aia sarupo di sungai. Banyak tampek di Pagunuangan Bintang diagia namo mamakai awalan *ok*. Urang iko adolah mayoritas di Pagunuangan Bintang, mancakup 42,61% total panduduak.

Manuruik mitos *Aplim Apom Sibilki*, leluhua urang Ngalum diciptaan dek Atangki di Puncak Mandala sahinggo gunuang tasabuik manjadi sakral dek masyarakaik. Laki-laki dilambangkan dek Aplim samantaro padusi dilambangkan dek Apom. Atangki dipicayo sabagai roh nan hiduik basatu jo alam sarato jo makhluk hiduik di sakitarnyo. Babarapo suku lain di Pagunuangan Bintang mampicayoi pulo mitos iko ko. Pado maso kiniko, Atangki dipadankan jo Allah dalam Kekristenan.

## Kapicayoan
Kapicayoan tradisional urang Ngalum bapusek pado panciptaan manusia Aplim Apom nan manganduang nilai filosofis jo ideologis sabagai landasan kahidupan nyo. Urang Ngalum mampunyoi bando-bando karamaik nan disimpan dalam *iwol*. Di *iwol* pulo, urang Ngalum malakuan upacara-upacara relilgi. Mereka mayakini kahadiran pencipta (Atangki), palinduang (Onkor dan Kakalakonaki), jo roh-roh haluih (Kaseng) nan jaek.

Di maso kini, sabagian gadang urang Ngalum manganuik agamo Katolik dan sabagian ketek lainnyo baragamo Protestan. Hal iko dimulai samanjak misi Katolik pado tahun 1956 di daerah mereka. Indak ado catatan resmi tentang agamo nan dianuik saluruah anggota suku tatapi di daerah Oksibil nan didominasi dek urang Ngalum, 80% panduduaknyo baragamo Katolik.

## Kahidupan sosial
Masyarakaik Ngalum manganuik sistem *iwolmai* nan basifiak patrilineal. *Iwolmai* tadiri dari babarapo kaluarga dalam ciek desa nan dipimpin dek saurang *iwolmai ngolki. Iwolmai* marupoan bagian dari *iwol* atau kumpulan desa. Pado maso kini tacatat tadapek 417 *iwolmai* di Pagunuangan Bintang.

Dalam palaksanaan upacara adaik, tadapek pambagian paran pamimpin (*ngolki*), yaitu *osangki* baparan pado tari-tarian, *om bonengki* pado pangalolaan pakabunan jo bahan makan, *ap iwol ngolki* pado rumah adaik pria, *kaka nalkonki* pado paparangan, jo *jebulki* pado panyimpanan barang warisan leluhua. Paran iko dapek diparoleh malalui babarapo proses, diawali jo inisiasi adaik (*tena kamil*). Urang nan alah mangikuti inisiasi tasabuik dinamoan *tukon*.

Tadapek tigo golongan dalam masyarakaik Ngalum, yaitu golongan *ngolki*, urang biaso, jo non-Ngalum. Pambagian golongan iko baru taliek jaleh dalam palaksanaan upacara adaik. Jiko saurang warga malakuan palanggaran, inyo akan diadili dek para tetua adaik di bawah pimpinan Iwolmai-ngolki. Hukuman nan diagia cukuik barek sarupo pamotongan tangan untuak tukang maliang. Hal iko manyababkan tingkek kajahatan di daerah kadiaman urang Ngalum ketek.

## Pakampuangan
Pakampuangan tradisional urang Ngalum babantuak lingkaran atau bundar nan barado di pabukitan. Tadapek babarapo jinih rumah, yaitu rumah khusus untuak para laki-laki disebut *bokam iwol* jo rumah khusus untuak padusi disabuik *abib* atau *jingilabib* (rumah inti). Acokkali *jingilabib* dihuni juo dek ciek kaluarga inti. Tadapek pulo rumah *sukam*, dikhususkan untuak padusi nan sadang haid atau malahiakan. Pado umumnyo, rumah-rumah tradisional hanyo mampunyoi ciek pintu sarato indak ado jendela. Pola pakampuangan iko mulai ditinggaan dan rumah-rumah dibangun mamanjang mangikuti pola jalan.

## Mato pancaharian
Mato pancaharian utamo suku Ngalum adolah berkebun. Tanaman nan biaso masyarakaik olah adolah talas, batatas, ubi rambat, sayua lilin, sayur yamen, jo sayur gedi. Babarapo tanaman lain sarupo kacang merah, kedelai, wortel, kubis, jo tomat nan ditanam pulo sasudah dipakenalkan dek para misionaris ka daerah Urang Ngalum.

## Kabudayaan
### Padagangan
Kagiatan padagangan di daerah pagunuangan Papua sulik dilakuan padp zaman dahulu karano katabatasan akses hinggo pamuloan abaik ka-20. Kagiatan padagangan nan dilakukan dek suku Ngalum dahulu hanyo bajalan jo suku-suku di daerah-daerah pesisir. Urang Ngalum manggunoan mato uang tradisional barupo kulik kerang nan disabuik *siwol*. Mereka mandapekan *siwol* dari pantai selatan Papua di wilayah Merauke. Nilai *siwol* bagantuang pado warna jo ukurannyo.

Komoditas nan dipadagangkan jo panduduak di sakitar pabatasan Papua Nugini maupun panduduak di sakitar hulu Sungai Digul adolah babi (*kang*), anak panah (*ara*), busua (*ebon*), kapak batu (*papie*), gigi anjiang (*anoniji*), noken (*men*), bulu cenderawasih (*kulep*) sarato hasia kabun. Apobilo mereka badagang ka selatan di Mindiptana jo Merauke, mereka mamparoleh garam jo *siwol*.

Sistem ekonomi jo alaik pambayaran modern barupo ptih mulai dikenal dek urang Ngalum sasudah masuaknyo pangaruah-pangaruah dari pihak gereja, diawali dek misi Katolik pado tahun 1956.

### Panikahan
Dalam panikahan tradisional, panikahan diawali dek paminangan. Paminangan dapek dilakuan ateh pamintaan langsuang urang tuo, pamintaan petatas dek laki-laki, atau panggunoan patanyaan kiasan, “Mena puka yepki nek ne nere” nan bararti **[[noken]] muda itu bagus, berikan ke saya?**. Noken malambangkan padusi karano padusi salalu mamegang noken katiko malakuan pakarajoan atau sadang pai. Jiko pinangan bahasi, pihak laki-laki akan mangumpuan mahar untuak dibayian kapado pihak padusi. Dahulu, jinih barang nan buliah dijadian mahar adolah gigi anjing (*anon ningil*), kapak batu (*takol papi*), babi (*kang*), noken, jo *siwol wan* (kulit kerang). Pambayaran mahar taruih balanjuik katiko anak lahia. Mahar iko dinamoan *tena sibi* dan wajib diagian satiok kali saurang anak lahia. Pasangan nan nio manikah tanpa paksaan urang tuo dapek pulo malakuan kawin lari (*namal*). Prosesnyo adolah katiko para laki-laki manari, padusi manonton dan mamiliah panari nan inyo sukoi kamudian mangikutinyo ka rumah sasudah tarian usai. *Namal* biaso dilakuan pado tarian oksang, yimne, bar, jo jambir.

### Pangobatan
Urang Ngalum mamanfaatkan bahan alam untuak dijadian ubat. Bahan nan umum dipakai adolah sayur yamen, daun gatal, jo buah merah. Fungsinyo bamacam-macam, yaitu untuak mambantu proses kalahiran, damam, indak lamak badan, dan juo untuak katahanan badan jo paningkatan kasuburan.

### Babi sebagai simbol status
Sacaro kasaluruahan di daerah Papua, babi marupoan simbol status. Samakin banyak babi nan dipunyoi dek sasaurang atau sabuah kampuang, samakin tinggi pulo statusnyo. Pamotongan jo panjamuan babi biaso dilakuan dalam upacara-upacara adaik. Babi marupoan pulo sala satu jinih mahar. Di daerah Oksibil, ibu kota Pagunuangan Bintang, harago ciek ikua babi hiduik bakisar antaro Rp10 sampai 40 juta per ikua dengan harago per kilogramnyo sakitar Rp100.000.

### Upacara kamatian
Upacara kamatian urang Ngalum dibedaan badasarkan status, yaitu upacara untuak *ngolki* jo upacara untuak urang biaso. Saurang *ngolki* nan maningga dunia ditampekan di dalam bangunan *bokam iwol* nan hanyo buliah dimasuki dek urang-urang tatantu. *Bokam iwol* indak buliah dimasuki dek padusi jo anak muda nan alum diinisiasi. Sasudah pakabuangan, diadoan pajamuan makan babi nan disadioan dek kaluarga jo masyarakaik. Ciek kapalo babi kamudian dilatakkan ka dalam tampek jenazah basamo kaladi. Kapalo babi dilatakan di sisi suok mayat dan kaladi pado sisi kida mayat. Saluruah masyakaik nan hadir dalam upacara mambantuak iringan manuju ka tampek pamakaman. Di sapanjang jalan mereka maratok diikuti jo lagu-lagu kamatian. Sahari sasudah pamakaman, bibit keladi ditanam di kabun punyo kaluarga. Pakarajoan mananam dilakuan dek pihak kaluarga, biasonyo salah satu saudara laki-laki atau anak laki-laki nan tuo.

Pamakaman untuak urang biaso indak dikuti jo acara palatakkan babi jo kaladi di sabalah mayat. Tando kadukaan dinyatokan jo caro mancukua atau maambiak babarapo halai rambuik dari urang nan alah maningga, kamudian disimpan pado sabuah tampek khusus. Hari bakabuang balangsung salamo tigo hari sasudah pamakaman.

Pamakaman urang Ngalum pado zaman dahulu adolah mayat dibaluik jo daun markon kamudian ditutupi jo kulik kayu nan alah dirajuik, lalu diikek jo tali rotan. Dalam babarapo wakatu, tampek tasabuik akan lapuak sahinggo tasiso karangko mayat dengan posisi talantang nan dilatakan di lantai guo. Panggunoan peti kayu mulai dikenal katiko misionaris masuak ka daerah iko sakitar tahun 1956 dan balanjuik hinggo maso kiniko.

## Rujuakan


## Daftar bacoan

*

*

*

*

*

*

*

*

*

*

*